《赠冒圣农即送南归》
清代·程虞卿

君乃巢民五世孙，襟怀磊落真绝伦。元龙豪气那足数，宝刀结绝余风存。

燕市高歌发长啸，划然如见江南春。我本楚狂友，更耽高阳酒。

歧途落拓二十年，侯门不肯轻低首。忆昨文章谒巨公，雪泥踪迹留飘蓬。

忍使秋风坐萧瑟，寒云败叶金台东。送君此行勿凄切，到家好踏香林雪。

君不见，龙楼凤阙双徘徊，清时廊庙方爱才。明年春色上林早，马蹄快逐东风来。

作者简介：程虞卿，字赵人，天长人。嘉庆丁卯举人。有《水西间馆诗》。